বিজিএমই এর সভাপতি মো: সিদ্দিকুর রহমান সংবাদ মাধ্যমকে বলেছেন, ‘তৈরি পোশাক শিল্পকে বাংলাদেশের জাতীয় সম্পদ হিসেবে বিবেচনা করতে হবে। বর্তমানে তৈরি পোশাক শিল্পের বাজারে চীন প্রথম অবস্থানে রয়েছে এবং আমরা দ্বিতীয় স্থানে। চীন তৈরি পোশাকের বিশ্ববাজারের প্রায় ৩৬ শতাংশ সরবরাহ করে। বাংলাদেশ মাত্র ৬ শতাংশ সরবরাহ করে। আমরা এ অর্জনেই অনেক সন্তুষ্ট। এটা কিছুই না। বাংলাদেশের সামনে অনেক সম্ভাবনা রয়েছে। এ জন্য মেশিনারিজ, প্রযুক্তি এসব ক্ষেত্রে আধুনিকীকরণ করতেই হবে। বাংলাদেশ ১৯৭২ সালে আন্তর্জাতিক শ্রম সংস্থার (আইএলও) সমঝোতা স্মারকে সই করে। ইথিওপিয়াতে শ্রমিক অধিকার দেখা হয় না। কিন্তু তাদের কাছ থেকে ক্রেতারা পণ্য কিনছেন। এমনকি চীনেও আইনের কিছু নেই। তারপরও বাংলাদেশের উদ্যোক্তারা বিভিন্ন ক্ষেত্রে উন্নয়ন করছে। এগুলো ক্রেতাদের চাপে করা হচ্ছে তা নয়। উদ্যোক্তারা এগুলোর প্রয়োজন অনুভব করেই করছেন। আমাদের ব্যবসা বাংলাদেশকেই টিকিয়ে রাখতে হবে। আমাদের ব্যবসাকে আমাদেরই সামনের দিকে এগিয়ে নিয়ে যেতে হবে। এ জন্য উদ্যোক্তা, শ্রমিক, সরকার, গণমাধ্যম, বিশেষজ্ঞ, উন্নয়ন সহযোগী সবাই মিলে কাজ করতে হবে।’